2023 2 7
LT
Europos Sąjungos oficialusis leidinys
C 47/91 2022 m. liepos 6 d., trečiadienis
R. kadangi, remiantis JT tyrimais, 47 proc.
18–29 m. bosnių svarsto galimybę laikinai arba visam laikui emigruoti dėl perspektyvų namuose stokos; kadangi, remiantis Jungtinių Tautų gyventojų fondo ataskaita, kasmet vidutiniškai 50 000–55 000 žmonių, daugiausia kvalifikuotų darbuotojų ir specialistų, palieka Bosniją ir Hercegoviną;
S. kadangi oficialus ar neoficialus nuteistų karo nusikaltėlių šlovinimas, etninė ar religinė segregacija ir diskriminacija prieštarauja pačiai Europos projekto esmei; kadangi reikia nedelsiant veiksmingai įstatymais uždrausti holokausto, genocido, karo nusikaltimų ir nusikaltimų žmogiškumui neigimą;
T. kadangi šiuo metu Bosnija ir Hercegovina patiria didžiausią nestabilumą nuo 1992–1995 m. karo; kadangi tam tikri Serbų Respublikos autonominio vieneto Bosnijoje ir Hercegovinoje politiniai lyderiai vartoja kurstomąją retoriką ir dalyvauja destabilizuojančiuose veiksmuose, kuriais siekiama pasirengti pasitraukimui iš valstybės institucijų (įskaitant karinę, mokesčių sistemą ir teismines institucijas) ir įsteigti nepriklausomas institucijas, o tai pažeidžia Deitono taikos susitarimą; kadangi tam tikri užsienio politiniai veikėjai aktyviai remia ardomąsias ir separatistines Bosnijos serbų vadovybės, vadovaujamos Milorado Dodiko, pastangas;
U. kadangi 2022 m. kovo 18 d.
Taryba priėmė Sprendimą (BUSP) 2022/450 (9), kuriuo pratęsiama esama sankcijų sistema asmenims, kenkiantiems Bosnijos ir Hercegovinos suverenitetui, teritoriniam vientisumui ir konstitucinei tvarkai arba Deitono taikos susitarimui;
V. kadangi Taryba nuolat reiškia paramą Bosnijos ir Hercegovinos suverenumui, vienybei ir teritoriniam vientisumui;
W. kadangi piktavališku tiesioginiu ir netiesioginiu užsienio kišimusi ir dezinformacija siekiama paskleisti skirtingų bendruomenių nesutarimus ir destabilizuoti regioną, ypač atsižvelgiant į Rusijos invaziją į Ukrainą;
Demokratinių institucijų veikimas
1. pabrėžia, kad stojimo į ES tempą lemia reformų, kuriomis siekiama užtikrinti tinkamą demokratinių institucijų, grindžiamų teisinės valstybės, gero valdymo ir pagrindinių teisių principais, veikimą, įgyvendinimas;
2. primygtinai ragina Bosniją ir Hercegoviną ir visus jos politinius veikėjus parodyti įsipareigojimą ir žengti esminius žingsnius siekiant narystės ES – daryti pažangą įgyvendinant 14 pagrindinių prioritetų, visų pirma atkurti teisminių nepriklausomumą, stiprinti teisinę valstybę ir jos vertybes bei principus visose valstybės institucijose, intensyvinti ir stiprinti kovą su korupcija ir organizuotu nusikalstamumu, skatinti ir garantuoti žiniasklaidos laisvę ir pilietinei visuomenei palankią aplinką ir užtikrinti pažeidžiamų grupių apsaugą;
3.
apgailestauja dėl to, kad praėjus daugiau kaip 25 metams nuo karo pabaigos šalyje vis dar egzistuoja susiskaidymas, kurį skatina politinis elitas, separatistiniai bandymai ir didelė korupcija, o tai prisideda prie didelio protų nutekėjimo ir demografinio nuosmukio dėl perspektyvų stokos;
4. palankiai vertina 2021 m. birželio 17 d. ES ir Bosnijos ir Hercegovinos Stabilizacijos ir asociacijos parlamentinio komiteto posėdį ir jo darbo tvarkos taisyklių priėmimą ir pabrėžia, kad svarbu užtikrinti jo veikimą vykdant įtraukų politinį dialogą ir reguliariai bendradarbiaujant; vis dėlto apgailestauja dėl to, kad Bosnijos kolegos nepakankamai aktyviai dalyvauja užmezgant konstruktyvų parlamentinį bendradarbiavimą, kuris padėtų įgyvendinti trečiąjį iš keturiolikos pagrindinių prioritetų;
5. pakartoja, kad aiškiai remia suverenitetu ir teritoriniu vientisumu grindžiamą Bosnijos ir Hercegovinos pilietinę ir demokratinę pertvarką vykdant Europos integraciją, vadovaujantis visų Bosnijos ir Hercegovinos piliečių lygybės ir nediskriminavimo principais, įtvirtintais Konstitucijoje, ir atsižvelgiant į atitinkamus Europos Žmogaus Teisių Teismo sprendimus;
(9)
OL L 91, 2022 3 18, p. 22.